b'\n_START_ARTICLE_\nSteinway & Sons\n_START_PARAGRAPH_\nSteinway & Sons, znan tudi samo kot Steinway /\xcb\x88sta\xc9\xaanwe\xc9\xaa/ je ameri\xc5\xa1ko-nem\xc5\xa1ki proizvajalec ro\xc4\x8dno izdelanih klavirjev. Med glasbeniki u\xc5\xbeiva velik ugled kot proizvajalec visokokakovostnih klavirjev in je vpliven inovator. Lastniki so za svoje iznajdbe prejeli 126 patentov. Njihov najznamenitej\xc5\xa1i izdelek, koncertni klavir Steinway D-274, je prva izbira ve\xc4\x8dine koncertnih pianistov. Poleg klavirjev lastne proizvodnje Steinway & Sons prodaja tudi klavirje ni\xc5\xbejega cenovnega in kakovostnega razreda drugih proizvajalcev pod blagovnima znamkama Boston ter Essex._NEWLINE_Podjetje je ustanovil nem\xc5\xa1ki imigrant Heinrich Engelhard Steinweg (kasneje je prevzel ime Henry E. Steinway) leta 1853 na Manhattnu v New Yorku. V nadaljnjih letih je intenzivno raslo in odprlo tovarno ter spremljajo\xc4\x8de naselje v \xc4\x8detrti Astoria v Queensu, nato pa \xc5\xa1e tovarno v nem\xc5\xa1kem Hamburgu.'